CELEX: 32013R0917
Language: da
Date: 2013-09-23 00:00:00
Title: Rådets gennemførelsesforordning (EU) nr. 917/2013 af 23. september 2013 om ændring af gennemførelsesforordning (EU) nr. 857/2010 om indførelse af en endelig udligningstold og endelig opkrævning af den midlertidige told på importen af visse typer polyethylenterephthalat med oprindelse i Iran, Pakistan og De Forenede Arabiske Emirater

25.9.2013   
               
               
                  DA
               
               
                  Den Europæiske Unions Tidende
               
               
                  L 253/1
               
            
         RÅDETS GENNEMFØRELSESFORORDNING (EU) Nr. 917/2013
         af 23. september 2013
         om ændring af gennemførelsesforordning (EU) nr. 857/2010 om indførelse af en endelig udligningstold og endelig opkrævning af den midlertidige told på importen af visse typer polyethylenterephthalat med oprindelse i Iran, Pakistan og De Forenede Arabiske Emirater
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 597/2009 af 11. juni 2009 om beskyttelse mod subsidieret indførsel fra lande, der ikke er medlemmer af Det Europæiske Fællesskab (1) (»grundforordningen«), særlig artikel 15, stk. 1,
         under henvisning til forslag fra Europa-Kommissionen efter høring af det rådgivende udvalg, og
         ud fra følgende betragtninger:
         A.   PROCEDURE
         
         
                     (1)
                  
                  
                     Ved Rådets gennemførelsesforordning (EU) nr. 857/2010 (2) (»den anfægtede forordning«) indførte Rådet en endelig udligningstold på mellem 42,34 EUR pr. ton og 139,70 EUR pr. ton på importen af visse typer polyethylenterephthalat med viskositetsindeks på 78 ml/g og derover ifølge ISO-standard 1628-5 og med oprindelse i Iran, Pakistan og De Forenede Arabiske Emirater.
                  
               
                     (2)
                  
                  
                     Den 6. december 2010 anlagde den samarbejdsvillige eksporterende producent i Pakistan, Novatex Ltd (»Novatex« eller »den pågældende virksomhed«), sag ved Retten om annullering af den anfægtede forordning, for så vidt som den finder anvendelse på sagsøgeren (3).
                  
               
                     (3)
                  
                  
                     Den 11. oktober 2012 fandt Retten i sin dom i sag T-556/10 (»Rettens dom«), at Kommissionens og Rådets manglende hensyntagen til det tal, der er resultatet af revisionen af linje 74 i den pågældende virksomheds selvangivelse for skatteåret 2008, og den fejl, som derved opstod, rejste tvivl om lovligheden af artikel 1 i den anfægtede forordning, for så vidt som den endelige udligningstold, som Rådet fastlagde, var højere end den told, der ville finde anvendelse, såfremt fejlen ikke forelå. Derfor annullerede Retten artikel 1 i den anfægtede forordning, for så vidt angik Novatex, og for så vidt at den endelige udligningstold var højere end den, der ville finde anvendelse, såfremt fejlen ikke forelå.
                  
               
                     (4)
                  
                  
                     I sag T-2/95 (4) fandt Retten, at i tilfælde, hvor en procedure omfatter flere administrative faser, indebærer annullering af en af disse faser ikke nødvendigvis annullering af hele proceduren. Denne antisubsidieprocedure er et eksempel på en sådan procedure, der omfatter flere faser. Følgelig indebærer annulleringen af en del af den anfægtede forordning ikke annullering af hele den procedure, der gik forud for vedtagelsen af den pågældende forordning. I henhold til artikel 266 i traktaten om Den Europæiske Unions funktionsmåde er EU-institutionerne endvidere forpligtet til at efterkomme Rettens dom. Dette indebærer også, at der er mulighed for at afhjælpe de aspekter af den anfægtede forordning, som førte til dens delvise annullering, og lade de dele, som ikke anfægtes, og som ikke berøres af Rettens dom, forblive uændrede. Det bemærkes, at alle andre konklusioner i den anfægtede forordning forbliver gyldige.
                  
               
                     (5)
                  
                  
                     Efter Rettens dom genoptog Kommissionen delvis den 17. maj 2013 antisubsidieundersøgelsen vedrørende importen af visse typer polyethylenterephthalat med oprindelse i bl.a. Pakistan (»indledningsmeddelelsen«) (5). Genoptagelsen af undersøgelsen var begrænset til at omfatte gennemførelsen af Rettens dom, for så vidt angår Novatex.
                  
               
                     (6)
                  
                  
                     Kommissionen underrettede officielt de eksporterende producenter, importører, brugere og råvareleverandører, som den vidste var berørt af sagen, samt repræsentanter for eksportlandet og EU-erhvervsgrenen om den delvise genoptagelse af undersøgelsen. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for fristen i indledningsmeddelelsen. Ingen interesseret part anmodede om at blive hørt.
                  
               
                     (7)
                  
                  
                     Alle berørte parter blev underrettet om de væsentligste kendsgerninger og betragtninger, på grundlag af hvilke det var hensigten at anbefale indførelsen af en endelig udligningstold over for Novatex. De blev indrømmet en periode, inden for hvilken de kunne fremsætte bemærkninger efter fremlæggelsen af oplysninger.
                  
               B.   GENNEMFØRELSE AF RETTENS DOM
         
         1.   Indledende bemærkning
         
         
                     (8)
                  
                  
                     Der mindes om, at årsagen til den delvise annullering af den anfægtede forordning var, at Kommissionen og Rådet skulle have taget hensyn til, at linje 74 i virksomhedens selvangivelse for skatteåret 2008 var blevet revideret.
                  
               2.   De interesserede parters bemærkninger
         
         
                     (9)
                  
                  
                     Den pågældende virksomhed bemærkede inden for fristen for at fremsætte bemærkninger, at efter Rettens dom burde den endelige udligningstold på importen til Unionen af visse typer polyethylenterephthalat med oprindelse i Pakistan nedsættes med 1,02 %. Novatex gjorde endvidere gældende, at udligningstolden over for Novatex burde fastsættes til 4,1 % eller 35,39 EUR pr. ton fra den 1. juni 2010 (den angivelige dato for ikrafttrædelsen af den midlertidige told).
                  
               
                     (10)
                  
                  
                     Der blev ikke modtaget yderligere væsentlige bemærkninger om den delvise genoptagelse.
                  
               3.   Analyse af bemærkningerne
         
         
                     (11)
                  
                  
                     Efter at have analyseret ovenstående bemærkninger bekræftes det, at annulleringen af den anfægtede forordning, for så vidt angår Novatex, i og med at den endelige udligningstold var højere end den told, der ville finde anvendelse, såfremt den af Retten konstaterede fejl ikke forelå, ikke indebærer annullering af hele den procedure, der gik forud for vedtagelsen af den forordning.
                  
               
                     (12)
                  
                  
                     Novatex' nyberegnede subsidietoldsats, som tager højde for den reviderede linje 74 i virksomhedens selvangivelse, fører ganske rigtigt til et korrigeret beløb på 35,39 EUR pr. ton.
                  
               
                     (13)
                  
                  
                     Den reviderede toldsats bør ganske rigtigt finde anvendelse med tilbagevirkende kraft, dvs. fra datoen for ikrafttrædelsen af den anfægtede forordning.
                  
               4.   Konklusion
         
         
                     (14)
                  
                  
                     Der er blevet taget hensyn til de fremsatte bemærkninger, og efter at have analyseret dem konkluderes det, at gennemførelsen af Rettens dom bør ske i form af en revision af udligningstoldsatsen over for Novatex, som bør nedsættes fra 44,02 EUR pr. ton til 35,39 EUR pr. ton. Da Novatex var den eneste eksporterende producent af den pågældende vare i Pakistan i undersøgelsesperioden, finder denne reviderede toldsats anvendelse på al import fra Pakistan. Den reviderede toldsats bør finde anvendelse med tilbagevirkende kraft, dvs. fra datoen for ikrafttrædelsen af den anfægtede forordning. Imidlertid, som anført i artikel 2 i den forordning, kan de beløb, der i henhold til Kommissionens forordning (EU) nr. 473/2010 (6) er stillet som sikkerhed i form af midlertidig udligningstold på import fra Pakistan, kun opkræves endeligt med den endelige udligningstold på 35,39 EUR pr. ton, der indføres ved artikel 1 i den anfægtede forordning. De beløb, der er stillet som sikkerhed ud over den endelige udligningstold, frigives. Herudover, af klarhedshensyn, bør det påpeges, at forordning (EU) nr. 473/2010 trådte i kraft dagen efter offentliggørelsen i Den Europæiske Unions Tidende, dvs. den 2. juni 2010 (og ikke den 1. juni 2010, som anført af Novatex).
                  
               
                     (15)
                  
                  
                     Toldmyndighederne bør pålægges at refundere de toldbeløb, der er overstiger 35,39 EUR pr. ton for den pågældende import i overensstemmelse med gældende toldbestemmelser.
                  
               C.   FREMLÆGGELSE AF OPLYSNINGER
         
         
                     (16)
                  
                  
                     De interesserede parter blev underrettet om de vigtigste kendsgerninger og betragtninger, på grundlag af hvilke det var hensigten at gennemføre Rettens dom. Alle interesserede parter fik lejlighed til at fremsætte bemærkninger inden for den i grundforordningens artikel 30, stk. 5, omhandlede frist på 10 dage.
                  
               
                     (17)
                  
                  
                     Der blev ikke modtaget væsentlige bemærkninger.
                  
               D.   ÆNDRING AF FORANSTALTNINGERNE
         
         
                     (18)
                  
                  
                     Det anses derfor i lyset af resultaterne af den delvise genoptagelse for hensigtsmæssigt at ændre udligningstolden på importen af visse typer polyethylenterephthalat med viskositetsindeks på 78 ml/g og derover ifølge ISO-standard 1628-5 med oprindelse i Pakistan til 35,39 EUR pr. ton.
                  
               
                     (19)
                  
                  
                     Denne procedure påvirker ikke udløbsdatoen for de foranstaltninger, der blev indført ved den anfægtede forordning, dvs. den 30. september 2015 —
                  
               VEDTAGET DENNE FORORDNING:
         
            Artikel 1
            
               1.   Tabellen i artikel 1, stk. 2, i gennemførelsesforordning (EU) nr. 857/2010 affattes således:
               
                  
                              »Land
                           
                           
                              Endelig udligningstoldsats
                              (EUR pr. ton)
                           
                        
                              Iran: alle virksomheder
                           
                           
                              139,70 
                           
                        
                              Pakistan: alle virksomheder
                           
                           
                              35,39 
                           
                        
                              De Forenede Arabiske Emirater: alle virksomheder
                           
                           
                              42,34 «
                           
                        
            
            
               2.   Den reviderede toldsats på 35,39 EUR pr. ton for Pakistan finder anvendelse fra den 30. september 2010.
            
            
               3.   De toldbeløb, der er betalt eller bogført i henhold til artikel 1 i gennemførelsesforordning (EU) nr. 857/2010 i den oprindelige udgave, og omfanget af den midlertidige told, som er blevet endeligt opkrævet i henhold til artikel 2 i samme forordning i den oprindelige udgave, der overstiger den told, som er fastsat ud fra artikel 1 i nærværende forordning, tilbagebetales eller udlignes. Anmodninger om godtgørelse eller fritagelse indgives til de nationale toldmyndigheder i overensstemmelse med gældende toldlovgivning. Gældende bestemmelser vedrørende told finder anvendelse, medmindre andet er fastsat.
            
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. september 2013.
            
               
                  På Rådets vegne
               
               V. JUKNA
               
                  Formand
               
            
         
         
            (1)  EUT L 188 af 18.7.2009, s. 93.
         
            (2)  Rådets gennemførelsesforordning (EU) nr. 857/2010 af 27. september 2010 om indførelse af en endelig udligningstold og om endelig opkrævning af den midlertidige told på importen af visse typer polyethylenterephthalat med oprindelse i Iran, Pakistan og De Forenede Arabiske Emirater (EUT L 254 af 29.9.2010, s. 10).
         
            (3)  Sag T-556/10, Novatex Ltd mod Rådet.
         
            (4)  Sag T-2/95, Industrie des poudres sphériques (IPS) mod Rådet, Sml. 1998 II, s. 3939.
         
            (5)  EUT C 138 af 17.5.2013, s. 32.
         
            (6)  Kommissionens forordning (EU) nr. 473/2010 af 31. maj 2010 om indførelse af en midlertidig udligningstold på importen af visse typer polyethylenterephthalat med oprindelse i Iran, Pakistan og De Forenede Arabiske Emirater (EUT L 134 af 1.6.2010, s. 25).